Bybusserne i Aarhus har i mange år været berømt og berygtede for udelukkende at tage betaling via kontanter eller buskort.

Der var dankortbetaling i en periode, men det blev skrottet, men nu kommer der så en mobilbetalingsløsning.

Det fremgår af et skriftligt svar fra Teknik- og Miljørådmand Kristian Würtz (S) i Aarhus Kommune.

Busser i høring: Du kan også bestemme

Han skriver til Venstres Lene Horsbøl, at Midttrafik er klar med en app i begyndelsen af maj, som vil dække hele Midttrafiks område inklusiv Aarhus og Randers' bybusser. Dermed erstatter app'en den nuværende app-løsning i Randers.

Ifølge rådmanden bliver det muligt at købe enkeltbillet, klippekort og andre specialbilletter på app'en, der kommer både til Apple iOS og Android.